text:
Fremsta fótbóldsdeildin eitur nú Betri deildin hjá kvinnum og monnum
ítróttur15-12-2017 - 16:56 - Jóanis Albert Nielsen
Fremstu fótbóltsdeildirnar hjá bæði kvinnum og monnum verða næstu fimm árini róptar Betri deildirnar. Betri verður samstundis høvuðsstuðul hjá føroyska kvinnulandsliðnum og fer at stuðla menning av ungdómsfótbólti í Føroyum. Hetta er partur av umfatandi menningaravtalu, sum FSF og Betri í dag hava undirskrivað.
Fremsta deildin hjá kvinnum og monnum fer næstu fimm árini at eitaBetri deildin. Hetta er samstundis fyrstu ferð, at fremsta deildin hjá kvinnum fær eitt stuðulsnavn og samleika. Harumframt fáa nú eisini feløg, sum ikki hava lið í bestu deildini, lut í stuðlinum, um tey hava skipaðan barna- og ungdómsfótbólt.
"Hetta er ein avtala, sum ger mun. Vit hava sett okkum greið langtíðarmál fyri føroyskan fótbólt. Styrkin hjá okkum er í breiddini, og ein slík avtala eggjar feløgunum at halda áfram við menningini. Størsta ótroytta tilfeingið eru kvinnur, og tað fara vit støðugt at leggja dent á at menna. Ein partur er at gera kvinnulandsliðið og Betri deildina hjá kvinnum sjónliga" sigur Christian Andreasen, forseti í FSF.
Nýggja menningaravtalan tryggjar eina árliga stuðulsupphædd til liðini í Betri deildunum hjá bæði monnum og kvinnum, harumframt fáa eisini hini feløgini við skipaðum ungdómsarbeiði eina árliga upphædd.
"Betri virkar kring allar Føroyar, og tí hóskar henda avtalan væl til Betri samtakið. Hetta er samstundis ein góður møguleika at vera við til at gera føroyskan fótbólt enn betri – uttan mun til kyn, aldur ella hvar í landinum, tú býrt" sigur Ben Arabo, forstjóri í Betri samtakinum, sum fegnast um nýggju avtaluna við FSF.
Høvuðsstuðul hjá kvinnulandsliðnum
Ein annar partur av menningaravtaluni er, at Betri eisini verður høvuðsstuðul hjá kvinnulandsliðnum.
Føroyska kvinnulandslið fær í 2018 vitjan av Íslandi, Slovenia og helst besta landsliðnum í heiminum, Týsklandi. Kvinnulandsliðið spældi seg í undankappingina, tá liðið framman fyri stórari fjøld vann avgerandi dystin móti Turkalandi í apríl í ár.
"Nú okkara bestu kvinnur bjóða teimum sterkastu londunum av, hava tær veruliga brúk fyri stuðli. Tað er greitt, at møguleikarnir at menna fótbólt fyri kvinnur eru stórir, um vit líta fram í tíðina. Tí vilja vit fegin vera við til at gera føroyska kvinnufótbólt enn betri" sigur Ben Arabo, forstjóri í Betri samtakinum.
Avtalan millum FSF og Betri er galdandi frá 2018 til og við 2022.


c: text/html

text:
Nýggjur Hvalbiartunnil
Dan Klein --- 30.09.2018 - 08:00
UNDANGÓÐKENNING: Í sambandi við bygging av nýggjari farleið til Hvalbiar bjóðar Landsverk áhugaðum arbeiðstakarum at søkja um undangóðkenning til at geva tilboð upp á høvuðsarbeiðstøku.
Útbjóðingarháttur
Verkætlanin verður boðin út í høvuðsarbeiðstøku. Útbjóðingin er fevnd av løgtingslóg nr. 106, frá 15. november 1984 um útbjóðing v.m. og løgtingslóg nr. 52, frá 6. mai 2016 um broyting í løgtingslóg um útbjóðing v.m.
Útboðstilfar
Lýsing av verkætlanini
Fyri at dagføra farleiðina millum Hvalba og Trongisvág skal nýggjur tunnil gerast frá Gjánhamri í Trongisvági til Niðastabotn í Hvalba. Talan er um ein umleið 2.540 metrar langan tunnil og landsveg frá tunnilsmunnanum trongisvágsmegin til verandi landsveg í Trongisvági. Landsvegur verður somuleiðis gjørdur frá tunnilsmunnanum hvalbiarmegin til Nesveg, tætt við brúnna um Kjógvavatn. Nýggj íbinding út í Nes skal eisini gerast. Samlaða nýggja vegalongdin verður umleið 3.480 metrar. Ætlanin er at bjóða arbeiðið út seinni í ár, og at byrja arbeiðið í 2019. Verkætlanin er mett at verða liðug í seinasta lagi í 2022.
Treytir
Fyri at verða tikin við í viðgerðini í sambandi við undangóðkenningina, skulu umsøkjarar lata inn niðan fyri nevndu upplýsingar um fíggjarlig viðurskifti, fakligar royndir, byggiorku og tekniska virkisleiðsluroyndir:
Arbeiðið skal verða gjørt av parta- ella smápartafeløgum, sum eru skrásett í Føroyum, t.e. hjá Skráseting Føroya.
- Navn, bústaður, v-tal, telefonnummar, teldupostadressa og navn á ábyrgdarpersóni.
- Yvirlit yvir líknandi verkætlanir, ið umsøkjarin hevur havt ein stýrandi leiklut í. Vísast skal til lidnar verkætlanir ella verkætlanir í gerð. Fyri hvørja verkætlan skal byggiharri og leiklutur arbeiðstakarans upplýsast. Harafturat skal upplýsast, nær arbeiðið er byrjað, arbeiðstøkukostnaður og ábyrgdarpersónar.
- Úr yvirlitinum skulu veljast tær báðar mest viðkomandi verkætlanirnar, sum umsøkjarin áður hevur luttikið í. Fyri báðar verkætlanirnar skal nágreinilig lýsing fyriliggja. Harumframt skal leikluturin og avrikið hjá umsøkjaranum lýsast. Byggiharrin tilskilar sær rætt til at seta seg í samband við avvarðandi ábyrgdarpersónar.
- Umsøkjarin skal viðleggja dokumentatión fyri fíggjarliga orku, t.e. ársroknskap 3 tey seinastu árini. Her verður hugsað um lyklatøl fyri umsetning, úrslit eftir skatt og eginpeningur. Um fleiri søkja saman, er tað galdandi fyri hvønn partin sær.
Fyri at umsóknin um undangóðkenning skal verða viðgjørd, skal alt oman fyri nevnda tilfar latast inn.
Um umsøkjarin er ein felagsskapur (konsortium) av arbeiðstakarum, skal hesin, í samband við at bjóðað verður upp á arbeiðið, veita einum av luttakarunum fulltrú, ið skuldarbindur allan felagsskapin, eins og byggiharrin krevur samábyrgd.
Freist at lata inn tilfar
Freistin at lata Landsverki inn tilfar er 26. oktober 2018, kl. 13.00. Avsendarin hevur ábyrgdina av, at tilfarið er móttikið rættstundis.
Krøv til tilfar
Í sambandi við undangóðkenningina skal tilfarið latast inn í talgildari pdf-útgávu í A4 ella A3 stødd.
Tilfarið skal sendast til
Landsverk á teldupostbústað: lv@lv.fo

robotstxt: allowed

filter: keep


text:
Avgerðin fær virknað alt fyri eitt, tó at ein fyrireikingartíð fyrst skal setast í verk, veit tíðindastovan AFP at siga.
Amerikanski verjumálaráðharrin, Ash Carter, kunngjørdi sambært tíðindastovuni avgerðina á einum tíðindafundi tann 30. juni, og segði millum annað, at ymsu verjudeildirnar í amerikonsku verjuni nú hava eitt ár til at fyrireika seg til, at transpersónar kunnu gerast fullgildigur partur av herinum. Millum annað skulu skipanir setast í verk, so transpersónar fáa endurgjald fyri tann heilivág, sum verður brúktur í sambandi við at liva sum transpersónur.
Tað at vera samkyndur ella transpersónur hevur annars ikki verið lætt í amerikonsku verjuni, men fyri fimm árum síðani tók verjumálaráðið avgerð um, at samkynd alment kunnu standa fram. Nú er so túrurin komin til transpersónar.


text:
Laksa- og Sølutorg í Runavík
Leygardagin 21. juli frá kl. 11.00 til 16.30 verður skipað fyri árliga Laksa- og Sølutorginum í Runavík, sum Kunningarstovan í Runavík og Runavíkar kommuna skipa fyri.
Á sølutorginum verður nógv spennandi at vitja allan dagin. Høvið verður hjá øllum vitjandi at fáa ein ókeypis bita av laksi og góð ráð frá kokkinum í Sjókaféini. Eisini hava fólk høvið til at keypa ymisk sløg av feskum fiski heim við.
Á torginum verður kafé, fiskibrunnur, hoppiborgir, andlitsmáling, plantumarknaður og nógv annað á skránni.
Undirhald:
11.00: Vælkomin. Torgið letur upp.
11. – 16.30 : Kunningarstovan í Runavík hevur opið.
11.00 – 16.30: Fjølbroytt listaframsýning í býráðssalinum í Runavík.
11.30 : Kvonn spælir fólkatónleik.
12.30 : Gyklarin Ásbjørn vísir síni kynstur.
13.30 : NSÍ skipar fyri Brótssparkskapping. Við málið stendur Jens Martin Knudsen, her verður møguleiki hjá øllum at bjóða kenda málmanninum av. Borgarstjórin leggur fyri.
14.00 : Stanley Samuelsen syngur og spælir.
15.30 : Kvonn spælir fólkatónleik.
Í sambandi við Laksa- og sølutorgið leygardagin, verður vegurin stongdur frá Shari og út til Skálafjarðar málingahandil.
Fríggjadagin verður einvegis ferðsla.
Kunningarstovan í Runavík og
Runavíkar Kommuna


text:
Náttúrlig heilsa & vælvera
Fólk fáa náttúrliga heilsu við at drekka náttúru/heilsudrykkir og svølgja kapslar ella tablettir ið geva kropsreinsan og kropsjavnvág og heilsubót og økta vælveru við at fylgja leiðbeining.
Vakurleiki og reinføri
Fólk fáa reingerð av húsarhaldi/uppvask og klæðir og persónligt reinføri við at fylgja leiðbeining, vøruskráin er fjølbroytt og spennandi við meira enn 50 ymiskum vørubólkum.
Sjálvstøðug sølufólk sóknast
Fólk fáa frálæru/undirvísing at gerast sjálvstøðug sølufólk kring alt landið við at skipa fundir/skeiðvirksemi/venjing, og heimaparty.


text:
Orð: Jákup Olsen
Lag: William Croft, Henry John Gauntlett
1. Nú eina ferð enn Guds orð ljóðar her,
og boðskap um frið nú Andin tær ber;
Guds friður, ei keypast við gulli hann kann,
ei heimurin allur kann metast við hann.
2. Hvat væntar tú tær av heiminum, sig?
Ei frelsa hann kann, ei geva tær frið;
hans gleði er fáfongd og tómleiki bert,
ei sál tín har mettast, burt svangur tú fert.
3. Gud býður tær lív og sælu hjá sær,
øll himmalsins dýrd, hon bíðar tær har;
ja, hann skal teg frelsa og leiða teg væl,
til sál tín er heima og bjargað og sæl.
4. Ger álvara av, og stigið nú ger!
Ein lagalig stund í hondum nú er;
sig ikki: Í morgin! Og burtur ei far!
Hvør mongum júst tað til fortapingar varð!


text:
Tølini fyri løntakarar í februar mánaða eru tøk í Hagtalsgrunninum, útgreinaði á kyn og vinnugrein.
Í februar vóru løntakararnir 26.279 í tali. Løntakaratalið er støðugt vaksið síðani 2013, tá løntakarararnir vóru um 23.700 í tali.
Myndin niðanfyri vísir løntakaratalið fyri bæði kyn. Kámu strikurnar vísa løntakararnar í tali og sterku strikurnar vísa gongdina ella trendin fyri kynini. Gongdin vísir, at parturin av mannfólkum síðani 2013 er vaksin eitt vet, úr 51,2% til 51,9%, eftir at býtið hevur verið støðugt síðani 2009.
Myndin niðanfyri vísir løntakaratalið í teimum fýra høvuðsvinnugreinunum. Kámu strikurnar vísa løntakararnar, og sterku strikurnar vísa trendin fyri vinnugreinarnar.
Gongdin er ymisk í høvuðsvinnugreinabólkunum. Størstur vøksturin er í bólkinum ‘bygging og onnur tilvirking’, meðan ein lítil minking sæst í bólkinum fyri ‘fiskivinnu og aðrar ráevnisvinnur’ hetta seinasta hálva árið. Heldur gongdin fram, verða fleiri løntakarar í bólkinum ‘bygging og onnur tilvirkin’ enn í ‘fiskivinnu og øðrum ráevnisvinnum’.
Stutt um trendin
Hagstova Føroya brúkar trendtøl at greiða frá langtíðargongdini í løntakaratølunum. Við trendtølunum fáa vit eina róligari mynd, ið ger tað lættari at síggja ta undirliggjandi langtíðargongdina í løntakarunum.
Trendtøl eru eins og árstíðarjavnað tøl reinsað fyri árstíðaravvik, sum t.d. afturvendandi sveiggj í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar. Í trendtølunum er harumframt lagt upp fyri øðrum óreglusemi í mánaðarligu tølunum, eitt nú stórum falli ella øking í løntakaratalinum í ávísum mánaða.


text:
Uppskot til samtyktar um føroyskt mál á almennum skíggjum
Løgtingsmál nr. 180/2010: Uppskot til samtyktar um føroyskt mál á almennum skíggjum
Uppskot til samtyktar
Løgtingið heitir á landsstýrið um at fyrireika og leggja fyri Løgtingið tingmál, sum tryggjar at
fyritøkur, stovnar og onnur nýta tað føroyska málið við føroyskari stavseting, tá ið hesi fyri
almenninginum seta upp teldustýrdar skíggjar, sum antin lýsa ella upplýsa og vegleiða almenningin
um mannagongdir.
Tað er alsamt meira vanligt at síggja skíggjar, sum verða settir upp ymsastaðni, og sum hava til
endamáls at vegleiða kundan ella brúkaran, hvussu hann skal bera seg at, tá ið hann ger nýtslu av tí
tænastu, sum fyritøkan, handilin ella stovnurin bjóðar.
Mannagongdin við elektroniskum skíggjum mugu sigast at verða stór framstig fyri modernað
vinnulív og kundatænastu sum heild. Hesi framstig ynskja vit at verað partur av, samstundis sum
vit eiga at tryggja okkum at teir møguleikar sum eru í hesi tøkni verður gagnnýtt. Í hesum føri
verður hugsað um ta málnýtslu,sum tøknin nýtir. Tá ið hon oftast við stuttum boðum skal kunna
almenningin um eitthvørt. Hetta málið mælir uppskotið til verður á føroyskum.
Dømi eru eisini um stórar føroyskar fyritøkur, sum ynskja at allur tekstur teirra áskíggjum, sum er
ætlaður kundunum, skal verða á føroyskum. Her er tó talan um tænastu, sum føroyskt vinnulív í
flestu førum keypir uttanlands, og kann tí verða trupult at fáa hetta ynski eftirlíkað hjá føroyskum
fyritøkum, serstakliga um politiski myndugleikin ikki vísir hesum ans.
Táið talan er um skíggjar, har flest allir føroyingar hava atgongd, og flestu føroyingar gera nýtslu av
hesum skíggjum dagliga, er umráðandi, at tað mál, sum verður nýtt har, er føroyskt.
Uppskotið vendir sær til skíggjar, sum verða nýttir til gjaldskort, peningaautomatir, umframt
skíggjar sum verða nýttir við bensin og dieselpumpur, bilvask og annars allar tær tænastur har
skíggjar, sum við telduteksti upplýsir kundan og vegleiðir honum, hvussu hann skal bera seg at.
Táið talan er um føroyskar stavir síggja vit til stundum, at d verður nýtt ístaðin fyri ð og at i, o, u, y
verða nýttir heldur enn í, ó, ú, ella ý. Hetta eigur myndugleikin, sum varðar av føroyska málinum
ikki at góðtaka. og átti eisini verða óneyðugt í einum so framkomnum telduheimi, sum honum vit
eru partur av.
Hetta snýr seg um virðing fyri málinum og eisini fyri tøknini.Eisini er tað ein ásannan av tí týdningi
tað hevur fyri okkara samleika, at tað er tað føroyska málið, sum verður nýtt mest møguligt í
teimum tænastum, har almenningurin hevur atgongd. Tí er neyðugt, at vit verja og menna málið, so
tað eisini fylgir við tí nýggju tøkni, sum vit ynskja, at samfelagið og vinnulívið skal verða partur av.
Tað kann hugsast, at partur av uppskotinum kann loysast við heimild í marknaðarføringslógini og
neyðugum tilhoyrandi kunngerðum. Hugsað verður her um grein 7a: ” Lýsingar og lýsingatilfar,
sum er beinleiðis ætlað brúkarum í Føroyum, skal vera á føroyskum.
Stk. 2. Landsstýrið kann áseta nærri reglur um mál í lýsingum og lýsingatilfari við kunngerð. “
Síðani er eisini vert at vísa á, at eftirlit er skipað hjá Brúkaraumboðnum og at landsstýrið tí kundi
kannað um eftirlitsmyndugleikin av tí, sum mælt verður til her, eisini kundi ligið har.
Á Løgtingi, 1. mars 2011
Annita á Fríðriksmørk
løgtingskvinna


text:
Krabbameinsfelagið varð stovnað 17. januar í 1979 undir heitinum Føroya Felag móti Krabbameini. Stigtakarar vóru Bjarni Niclasen og kona hansara, Sanna Dahl Niclasen, fyrrverandi yvirlækni á Landssjúkrahúsinum. Øll árini síðan stovnanina hevur felagið kunnað um krabbamein, ráðgivið sjúklingum og strongt á myndug leikar at bøta um umstøðurnar hjá sjúklingum, m.a. við at fíggja nýggj tól til viðgerðir
Virkið felag í nærum 40 ár
Sanna Dahl Niclasen var yvirlækni á røntgendeildini á Lands sjúkrahúsinum og skrásetti av sínum eintingum longu í fimmtiárunum til síðst í sjeytiárunum tilburðir av krabbameini í Føroyum.
Hon royndi øll síni virkisár at bøta um skrá setingina við at skunda undir mynd ugleikarnar heima sum uttan lands at fáa eina skipaða skráseting í lag. Nógv ár seinni varð hendan skrásetingin sett á stovn, og tí finnast nú hagtøl yvir krabbasjúkur í Føroyum. Í sambandi við, at felagið varð stovnað í 1979, veittu Lions-feløgini í Havn, Klaksvík og Eysturoynni stovnarunum eina hjálpandi hond. Árið fyri stovnanina hevði verið kannað, um til bar at stovna eina føroyska deild undir danska krabba meinsfelagnum. Danska felagið, sum hevði um 50 limir í Føroyum, var sinnað at ganga einum tílíkum ynski á møti, men tá nýggja felagið skuldi stovnast, varð avrátt, at tað skuldi gerast føroyskt burturav.
Krabbameinsfelagið er í dag eitt tað størsta sjúklingafelagið í Føroyum. Felagið hevur til endamáls á ymsan hátt at upplýsa um krabbamein, hvussu krabbamein kann fyribyrgjast, veita krabba meinsraktum fólkum hjálp og stuðla gransking innan krabbamein. Ein 5-mannanevnd stýrir felagnum, og á skrivstovuni eru trý fólk, tveir ráðgevandi sjúkrarøktarfrøðingar og eitt skrivstovufólk. Heimasíðan kallast www.krabbamein.fo. Felagið er eisini á Facebook.
Nógv tøk tikin
Síðan stovnanina hevur Føroya Felag móti Krabbameini, sum broytti navn til Krabbameinsfelagið og fekk nýggjan samleika í 2009, fingið mangt á skaftið til frama fyri viðgerðir og ráðgeving innan krabba meinsøkið í Føroyum. Í 1986 varð Hjálpargrunnurin hjá felagnum settur á stovn. Hann hevur til endamáls at veita krabbameinssjúklingum fíggjarliga hjálp. Mangir sjúklingar hava fingið stuðul úr hesum grunni.
Í tíðarbilinum, felagið hevur verið virkið, eru fleiri onnur framstig hend innan krabbameinsøkið. Eftir at patologisk deild var sett á stovn á Landssjúkrahúsinum í 1978, gjørdist skrásetingin meira miðvís. Eitt skifti lønti felagið einum fólki á patologisku deildini hálva tíð at standa fyri skrásetingini. Í 1995 varð krabba meinsskrásetingin so alment sett á stovn, og síðan eru allar sjúkrahúsjournalir aftur til 1960 kannaðar.
Felagið tók tíðliga stig til sjálvhjálparbólkar, sum fólk kunnu koma í samband við gjøgnum ráðgevingingarstovuna. Í 1988 varð bólkurin Bót til Bata stovnaður, sum er bólkur við sjálvbodnum kvinnum, ið hava fingið staðfest krabba mein í brósti num. Leingi strongdi felagið eisini á mynd ugleik arnar um at stíla so fyri, at kvinn ur um 40 ára aldur fingu tilboð um ókeypis lívmóður háls kanningar. Tilboðið til kvinnur millum 25-60 ár gjørdist veruleiki í 1995.
Í 1997 stovnaði felagið ein stomibólk. Hesin bólkur varð mannaður við sjálvbodnum, sum av eini ella aðrari orsøk høvdu fingið lagt bløðru ella tarm út í síðuna. Í 2001 varð ein foreldrabólkur stovnaður. Í honum eru foreldur at børnum við krabbameini, og endamálið er at stuðla teimum foreldrum, hvørs børn hava fingið staðfest krabbamein. Síðan eru eisini stovnaðir prostatabólkur, undirlívsbólkur, móðurmerkjabólkur og lymfødembólkur.
Tól og frágreiðingar
Krabbameinsfelagið hevur eis ini í fleiri førum stuðlað granskinga rverkætlanum og tólum, sum eru tikin í nýtslu á Landssjúkra húsinum. Stutt eftir stovnanina læt felagið Landssjúkrahúsinum 150.000 kr. til eitt gammatól, í 1989 læt felagið 800.000 kr. av sínum ognum til eitt lasertól, og seinna helming av 90’unum stuðlaði felagið eini væl eydnaðari granskingarverkætlan um krabbamein, sum føroyski læknin, Jan Dalberg, stóð fyri.
Í 2001 var formaðurin í fel agnum formaður í arbeiðsbólki, sum handaði landsstýrismanninum við almannamálum álit um hospice, palliativa eind og heimahospice í Føroyum. Palliativa eindin er síðan komin. Felagið strongdi eisini á at fáa onkolog settan í starv á Landssjúkrahúsinum, tí sjúklingar máttu av landinum at fáa viðgerð og røkt fyri krabbamein. Onkologiska ambulatoriið kom í 1992.
Tað helst størsta átakið, sum felagið hevur verið partur av, var at gera Krabbameinsætlanina, sum landsstýrismaðurin við heilsu málum tók stig til í 2008, og sum var liðug í oktober 2009. Málið við ætlanini var at lýsa alt økið og gera tilmælir um, hvussu røkt, fyri byrging og viðgerð innan krabba meinsøkið kundu gerast betri. Tilsamans vórðu latin 58 tilmælir.
Hetta var fyrsta yvirskipaða ætlan fyri krabbameinsøkið, sum er gjørd í Føroyum Krabbameinsfelagið hevur eisini skipað fyri mongum ráðstevnum, skeiðum og evnisdøgum mill um ár og dag, og stórar inn savn ingar hava eisini verið.


text:
Íshavsbrynjukrutt (brynjukruttaættin)
Leptagonus decagonus
(Bloch & Schneider, 1801)
Stødd: Íshavsbrynjukrutt verður í mesta lagi 22 cm langt.
Dýpi: Tað er úr vatnskorpuni niður á 930 metra dýpi, vanliga úr 120 m niður á 500 m. Undir Føroyum er tað fingið niður á 710 metra dýpi. Tað er í sjóvarhita úr + 4,4°C niður á ÷ 1,7°C.
Litur: Tað er gul/brúngrátt um kroppin, ljósari undir búkinum. 2-3 dimmir blettir ella krossbond eru á síðunum. Uggafjaðrarnar eru svartar undir.
Teinar: R1 V-VI; R2 5-8.
Lýsing: Íshavsbrynjukrutt er langur og klænur fiskur við stórum og breiðum høvdi og longum og klønum sporli. Tjúkkast er íshavsbrynjukrutt um aftasta partin av høvdinum. Høvuðbreiddin er umleið 1/6 av heildarlongdini. Høvd og kroppur eru sett við nadda-beinplátum, hart, beinut og stívt at føla. Skeggtræðrir eru á undirkjaftinum. Tað hevur tvær ryggfjaðrar, umleið eins til støddar. Gloppið millum ryggfjaðrarnar er umleið so stórt sum ryggfjaðrafestini. Tær rættiliga stóru uggafjaðrarnar røkka aftur um fremru ryggfjøðurina. Tað hevur smáar búkfjaðrar tætt saman millum uggafjaðrarnar. Tað hevur eina gotfjøður, ið situr undir aftaru ryggfjøður og er til støddar sum hon. Sterturin er lítil og rundligur.
Eyðkenni: Líkist mest brynjukrutti. Munur teirra millum er m.a., at íshavsbrynjukrutt er væl smalri um høvdið og er mjávaksnari . Stórt glopp er ímillum ryggfjaðrarnar. Svarti liturin innarumegin á uggafjaðrunum. Píkar eru á nakkanum.
Týdningur: Íshavsbrynjukrutt hevur ikki vinnuligan týdning.
da: Arktisk panserulk, en: Arctic pogge, ís: Áttstrendingur, no: Tiskjegg
Útbreiðsla: Íshavsbrynjukrutt er í køldu høvunum norðanfyri. Tað er á djúpum vatni undir Føroyum. Við Svalbarð, Jan Mayen, í Barentshavinum, Karahavinum og Hvítahavinum og heilt eystur í Beringshavið og Okhotskhavið. Tað er undir Íslandi og í Eysturgrønlandi. Í Baffinsflógvanum og Davisfjørðinum, til Nýfundlands og Grand Banka.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Myndir
Orðið hesa vikuna
Vælkomin á heimasíðuna hjá netorðabókini ISLEX
ISLEX er fleirmálslig
orðabók á netinum. Orðabókin gongur úr íslendskum í danskt, svenskt,
norskt bókmál, nýnorskt, føroyskt og finskt.
ISLEX er samstarv millum seks norðurlendskar granskingarstovnar í Íslandi,
Danmark, Noregi, Svøríki, Føroyum og Finnlandi. Teir eru Stofnun Árna
Magnússonar í íslenskum fræðum (SÁM) í Reykjavík, Det Danske Sprog- og
Litteraturselskab í Keypmannahavn, Institutt for lingvistiske,
litterære og estetiske studier við universitetið í Bergen,
Institutionen för svenska språket við universitetið í Gøteborg,
Fróðskaparsetur Føroya í Tórshavn og universitetið í
Helsingfors.
Íslendska ritstjórnin hevur ábyrgd av íslendska partinum
umframt sniði og menning av dátugrunninum, meðan týðingararbeiðið fer
fram í hvørjum landi sær undir umsjón av eini ritstjórn. Allar
orðabøkurnar eru atgeingiligar og ókeypis á hesari síðu.
Londini, sum taka lut í ISLEX-samstarvinum, eru grøn á kortinum.
Orðið hesa vikuna


text:
Tróndur Arge 13.06.2018 (11:41)
HB letur ikki mál inn – AB skorar ikki
Argjamenn hava á øðrum sinni vunnu seg í eina hálvfinalu í kappingini um Løgmanssteypið. Í fyrru hálvfinaluni í Gundadali hevði liðið lítið at bjóða upp á, tí HB er í einum flokki fyri seg í løtuni. Ikki tí teir spæla flótandi álopsfótbólt, men tí liðið hevur eitt ótrúligt evni at vinna dystir, og ikki lata mál inn.
Les eisini: AB leigar veteran at standa í mál
HB vann sannførandi 2-0, men landskappingardysturin á Argjum, sum HB vann 1-0, boðar frá, at argjamenn kunnu bíta frá sær. Tað ásanna tey eisini í HB.
- Seinast vit spældu á Argjum var talan um ein javnan dyst. Tað vænta vit eisini hesa ferð. Tí taka vit einki fyri givið og skulu spæla við øllum, sum vit hava, sigur Rasmus Nolsøe, hjálparvenjari hjá HB.
HB verður uttan Aleksandar Stankov, sum tey í HB-húsinum vóna verður tøkur til hina grannauppgerðina í vikuni, tá HB sunnudagin spælir í landskappingini móti B36. HB er eisini uttan Sebastian Pingel, sum nú skal undir skurð og helst ikki spælir atftur hetta kappingarárið, meðan Jógvan Skeel Nolsøe hevur trupulleikar í lærinum. Hann verður helst uttanfyri í eina viku ella tvær.
HB vunnið 8-0
Í trimum uppgerðum í ár, hevur HB vunnið samanlagt 8-0 á AB. Tí er ilt at síggja annað enn, at HB kemur í finaluna, men argjamenn ætla ikki at leggja seg.
- Øll vita, at HB er favorittar, men vit mugu inn á vøllin sum ellivu Braveheart ella spartanskir krígsmenn. Vit mugu spæla fyri okkara møguleika. Vit vita hvussu HB spælir, men so er spurningurin um vit klára at steðga teimum, sigur Sorin Anghel íðin á málinum.
Seinna hálvfinalan millum AB og HB verður á Argjum í kvøld klokkan 18. Rás2 sigur frá dystinum.
Løgmanssteypið – Hálvfinalur:
Mikudagin 13. juni
Suðringar (2) – (4) B36 (15:00) Beinleiðis á Rás2
AB (0) – (2) HB (18.00) Beinleiðis á Rás2
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Stjørnan tekur ímóti StÍF
Sunnudagin fáa kvinnurnar hjá Stjørnuni vitjan av StÍF
Sum støðan er á stigatalvnuni, so má Stjørnan metast at verða favorittur til at vinna dystin. Stjørnan er á fimta plássi við 8 stigum, meðan StÍF er aftast við einum stigi. Liðini hava higartil leikt tveir dystir móti hvørjum øðrum, og er tað í báðum førum blivið greiðan sigur til Stjørnuna.
Liðið hjá StÍF, sum er rættiliga ungt, er tó stykrt nakað í seinastu, við tað at einir tveir av meira royndu leikarunum eru viðaftur. Í teimum seinastu dystunum hava tær leikt javnt móti H71 og tapt við bert tveimum málum móti Neistanum.
Dysturin byrjar kl. 15.00.


text:
- Tíðindi, mentan og ítróttur
Ódnirnar fóru illa við vindmyllunum
Ódnarveðrið á jólum hevði við sær, at fleiri smærri brek vórðu staðfest í vindmyllunum hjá SEV - bæði á teimum í Húsahaga og Neshaga.
Vindmyllurnar verða eftirkannaðar og umvældar og settar í gongd aftur, so hvørt tær eru lidnar, boðar SEV frá í tíðindaskrivi til miðlarnar.
76 m/s í Neshaganum
SEV væntar, at allar vindmyllurnar koyra aftur sum vanligt ein av fyrstu døgunum, verður upplýst í tíðindaskrivinum til fjølmiðlarnar.
Ein av vindmyllunum í Neshaga máldi upp í 76 m/s í jólaódnini. Mesti vindurin, sum SEV hevur mátað í Neshaga, er 82 metrar um sekundið.
Fimm ENERCON-vindmyllur eru í Neshaga, og 13 myllur av hesum slagnum eru í Húsahaga.


text:
Vegna økt virksemi verður søkt eftir einum starvsfólki í fast starv til viðgerðarstovnin Frælsi á Eiði. Talan er um fast starv, fulla tíð.
Arbeiðstíðin er 40 tímar í miðal um vikuna. Skiftandi dag -og kvøldvaktir mitt í viku, og 3. hvørt vikuskifti.
Námsfrøðingur ella hjálparfólk
Ábyrgdarøkið hjá námsfrøðinginum/hjálparfólkinum verður:
Løn sambært sáttmálanum hjá Pedagogfelagnum.
Felags fyri størvini:
Vit vænta av tær at:
Umsóknarfreist er 28. oktobur.
Starvið verður sett 20 novembur, ella eftir nærri avtalu.
Meira fæst at vita við at venda sær til Árnmar Mellemgaard, dagligan samskipara, á telefon 505206. Eisini er møguligt at senda umsókn til arnmar@frelsunarherurin.fo
Viðgerðarstovnurin Frælsi er stovnur á Eiði fyri ung í aldrinum 18 - 24 ár. Vit hjálpa ungum at koma úr rúsevnatrupulleikum. Frælsi hevur opið allar dagar í árinum og alt samdøgrið. Á stovninum arbeiða námsfrøðingar, sjúkrarøktafrøðingur, hjálparfólk og viðgerði.


text:
Vit hoyra um eitt tiltak, sum skipað verður fyri í Kelduni í Skálafyrði í kvøld kl. 20:00. Vit tosa við Mariu Petersen, sum greiðir frá tiltakinum “Vit eru systkin”, har nógv ymist verður á skránni, har ymiskar samkomur fara at luttaka og hava innsløg. Har verður vitnisburður, lovsangur, dramastykkir o.a. Til ber at fara inná facebook og dáma facebook bólkin “Vit eru systkin” har javnan verður lýst við ymiskum tiltøkum. Síðani hava vit vitjan av M.C. Restorff, um eina sending við nógvum pørtum, ið hann fer at hava í Lindini komandi tíðina undir heitinum: Havið sang yvir mær. Talan er um brot úr sjómanssendingini Vitin, sum byrjaði í Lindini um somu tíð sum Lindin byrjaði at senda, fyri 16 árum síðani.
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Orð: O. Udd Johansen
Lag: N. Cronsioe
Týtt: Hákun Djurhuus
1. Í syndamyrkri mín sál var fjøtrað,
eg tonkti: Eingin meg loysa kann!
Og henda hugsan fekk meg at nøtra,
og ongan friðin eg í hjarta fann.
“Tað nyttar einki!” – ein rødd mær segði,
“Ei nøkur náði er fyri tær!”.
Eg stúran, angist í barmi hevði,
langt burt frá Guði bert leið mín bar.
2. Ein onnur rødd talaði í oyra,
hon var so eymlig, so mild og góð!
Og gleðiboð fekk eg tá at hoyra:
Tín synd kann reinsast øll í Jesu blóð!
Boygg teg við krossin, so skal Eg loysa
byrðuna av tær og tú gerst Mín,
av náðikeldum tú frítt kanst oysa
og reinur verður sum hvíta lín!
3. Hvør var tað sáligt við krossin lenda,
eg møtti Jesus, Hann frið mær gav;
Hann kundi ótta til gleði venda,
øll synd mín kastað varð í djúpa hav.
Ja, frelsan heldur, tað kann eg svara,
og blóðið hevur so stóra makt;
eg veit mín Frelsari meg skal varða,
Eg eri við tær! – hevur Hann sagt.


text:
Jens Hákun Leo
27.12.2016 - 14:55
Tíðindi > Lóg & Landaskil > Eldsbruni
Bónus í Hoyvík letur uppaftur hósdagin 29. desembur kl. 9.
Hetta boðar SMS frá í tíðindaskrivi til Portalin.
Tað var tann 6. desembur um kvøldið, at eldur kom í Bónus í Hoyvík, sum fekk stóran skaða.
Niels Mortensen, stjóri í SMS, sum eigur Bónushandlarnar, segði tann 7. desember við Portalin, at tað ikki var nakar møguleiki fyri, at Bónus í Hoyvík fór at lata uppaftur fyri jól, og at tað mest sannlíka var, at handilin fór at lata uppaftur einaferð í januar.
Men nú letur hann so uppaftur í ovurmorgin kl. 9.
Spurdur um, hvussu stórur skaðin var í oyrum og krónum, segði Niels Mortensen tann 7. desember við Portalin, at tað tordi hann ikki at meta um, men at tað ikki var av leið at føra fram, at skaðin var í milliónaklassanum.


text:
Ari av Rana
22.11.2017 - 22:54
Mentan > Vinna & Tøkni > Tøkni & vísindi
Í Íslandi stendur í løtuni ein maskina, sum eitt felag úr Sveis
hevur bygt, sum skal gera koltvísúrni til stein. Ætlanin er bygt til at draga
CO2 úr luftini, og síðani at goyma tað sum stein langt niðri í jørðini. Hetta
skrivar videnskab.dk.
Maskinan er sett upp í Íslandi , og er longu farin í gongd
við at reinsa luftina. Maskina gevur vón um at arbeiða ímóti
veðurlagsbroytingunum, tó at hon í løtuni bert ger sera lítlan mun.
Tøknin er ment soleiðis, at tað ber til at økja ella minka
um hana, so at hon bæði kann nýtast av stórum fyritøkum og privatpersónum.


text:
Pætur Albinus 11.02.2018 (18:56)
Torkil fyrstu kappingina við Team Virtu
Torkil Veyhe súkklaði í dag fyrstu kappingina í hesum kappingarárinum, og samstundis fyrstu kappingina við nýggja liðnum, Team Virtu Cycling, tá ið hann var við í stóru italsku súkklukappingini, Trofeo Laigueglia, har fleiri av heimsins stinnastu liðum vóru við.
Kappingin er partur av UCI Europe Tour, og hon er harumframt søgurík. Hon var á fyrsta sinni í 1964, og hevur havt navnframar vinnarar so sum Eddy Merckx, Lance Armstrong og Rolf Sørensen.
Torkil Veyhe fall fyri tíðarmarkinum og fekk harvið einki úrslit í dag, men uppgáva hansara var – saman við nøkrum øðrum liðfeløgum – at súkka fyri at Kasper Asgreen og Alexander Kamp fingu so gott úrslit sum tilbar. Hetta gekst rímiliga væl, tí teir báðir blivu ávikavist nummar sjey og 18. Vinnari gjørdist italski Moreno Moser frá liðum Astana.
Næsta uppgávan hjá Torkil og liðfeløgunum verður longu komandi vikuskifti, tá ið teir fara at luttaka í fronsku súkklukappingini Tour du Haut-Var.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ingi Samuelsen
28.03.2016 - 10:49
Tíðindi > Uttanlands - Yvirgangur
Talið av offrum eftir yvirgangsálopini í Brússel er nú komið upp á 34, og væntað verður framvegis, at tað kann hækka. Tað upplýsir belgiska kreppustøðin í dag, sambært Reuters.
Við í almenna talinum eru ikki teir tríggir persónarnir, sum loystu bumburnar av og harvið drupu seg sjálvar.
28 av teimum 34 offrunum eru eyðmerkt higartil, sæst á heimasíðuni hjá kreppumiðstøðini.
Flest fólk doyðu í fyrra álopinum í floghavnini Zaventem, tá tvær sjávmorðsbumbur gingu av. Av teimum 15 deyðu í floghavnini eru seks belgiarar, meðan níggju vóru útlendingar úr ÚSA, Hollandi, Týsklandi, Svøríki og Kina.
Í álopinum á metrostøðina Maelbeek vóru tíggju av teimum deyðu belgiarar, meðan hini trý komu frá Stórabretlandi, Italia og Svøríki.
Av teimum 340 fólkunum, ið vórðu særd, liggja 101 framvegis á sjúkrahúsum. 62 á intensivdeildum, har umleið helmingurin verðru viðgjørdur fyri ógvuslig brunasár.


text:
Sverri Egholm
29.12.2017 - 23:31
Ítróttur > Ítróttur > Fótbóltur
Manslandsliðið í hondbólti, ið skal spæla tríggjar HM-undankappingardystir í januar, er úttikið.
Ein bruttohópur á 28 mans hevur vant dúgliga um jólini, men í kvøld hava venjararnir, Sonni Larsen og Jeppe Borch, úttikið 16 spælarar, sum skulu við til Italia, har allir dystirnir verða spældir.
Føroyar skulu spæla móti Italia, Rumenia og Ukraina. Dystirnir eru 11. 12. og 13. januar. Landsliðið fer á venjingarlegu í Danmark, áðrenn leiðin gongur víðari.
Teir, sum eru úttiknir til A-landsliðið eru:
Niklas Simonsen, Skjern
Ári Dam, H71
Hans Eli Sigurbjørnsson, KÍF
Rókur Akralíð, Kyndil
Hilmar Leon Jakobsen, H71
Sigmundur Nolsøe, H71
Kjartan Johansen, Fyllingen
Jónas Djurhuus, HØJ
Peter Krogh, Skive
Helgi Hoydal, Odder
Nicklas Selvig, TMS Ringsted
Fríði Weyhe, FFI
Sjúrður Olsen, VÍF
Sámal á Tjaldrafløtti, Team Klaksvík
Tróndur Kragesteen, Neistin
Høgni Klein Olsen, Kyndil


text:
A-landsliðsúttøka mánadagin
ítróttur30-09-2018 - 11:16 - Jóanis Albert Nielsen
FSF: Komandi mánadag fer Lars Olsen, A-landsliðsvenjari hjá monnum, at hava tíðindafund í FSF-húsinum, har hann fer at kunngera hópin til dystirnar móti Aserbadjan og Kosovo.
Um smáar tvær vikur, hósdagin 11. oktober klokkan 19:45 skal A-landsliðið við monnum í eldin aftur, tá heimadystur í UEFA Nations League móti Aserbadjan er á skránni.
Aftaná tvey umfør er Aserbadjan nummar 3 í bólkinum við tveimum stigum, sum eru komin eftir málleysan javnleik á heimavølli móti Kosovo, og 1-1 á útivølli móti Malta.
Tríggjar dagar seinni, sunnudagin 14. oktober klokkan 17:00 verður Tórsvøllur aftur karmur um A-landsdyst, tá oddaliðið í bólkinum, Kosovo kemur á vitjan.
Í hesum sambandi verður skipað fyri tíðindafundi í FSF-húsinum mánadagin 1. oktober klokkan 10:00. Á tíðinfundinum fer Lars Olsen, A-landsliðsvenjari at kunngera føroyska hópin til dystirnar móti Aserbadjan og Kosovo.
Atgongumerki til dystirnar kunnu keypast í Nethandilinum á heimasíðuni hjá FSF. Og tað ræður um at gera skjótt av. Í skrivandi løtu eru umleið 2.200 atgongumerki seld, og væntandi verður útselt. Kring vøllin er pláss fyri umleið 3.500 áskoðarum.


text:
Le Corbusier
Le Corbusier (Charles-Édouard Jeanneret-Gris) (6. oktober 1887 í La Chaux-de-Fonds, Sveis – 27. august 1965 í Roquebrune-Cap-Martin, Frakland) var ein sveisiskt føddur arkitektur, møbularkitekt, býarplanleggjari, rithøvundur, myndahøggari og listamálari, og ein av teimum týdningarmiklu persónunum innan modernismuna. Hann varð føddur í Sveis, men gjørdist franskur ríkisborgari í 1930.
Hann var pionerur og gjørdi nógv fyri at betra um livivilkorini hjá íbúgvum í tætt bygdum býum. Hansara karriera fevndi um fimm áratíggju, har bygningar, ið hann hevði teknað, vóru bygdir ymsastaðni í heiminum: í Miðevropa, India, Russlandi og ein í Norðuramerika og ein í Suðuramerika. Hann gjørdi uppskot um, hvussu man kundi út- ella umbyggja býirnir São Paulo, Rio de Janeiro og Montevideo (1929), Genève, Antwerpen og Stockholm (1933).
Hann móttók Frank P. Brown Medaljuna og AIA Gull Medaljuna í 1961. Hann doyði undir einum svimjitúri í Miðjarhavinum við býin Roquebrune-Cap-Martin í Fraklandi, har hann búði í eini smáttu seinastu árini av lívinum.
Keldur[rætta | rætta wikitekst]


text:
Her er úrslitalistin frá svimjistevnuni sum Reysti skipaði fyri í svimjihøllini í Leirvíkar skúla, nú leygardagin hin 29. oktober 2016.
Íalt verður tey einir 113 einstaklingar og 13 lið úr øllum 6 virknum feløgum sum kappaðust tilsamans 367 ferðir í 26 kappingum.
Havnar Svimjifelag gjørdist mest vinnandi svimjifelag, við 10 gullheiðursmerkjum, 7 úr silvuri og 9 úr bronsu. Elisabeth Erlendsdóttir úr HS vann við sínum 5 gullheiðursmerkjum mest av øllum, meðan Filip Ilic úr FS við sínum 4 gullheiðursmerkjum vann mest av dreingjum.
Heiðursmerkjabýtið millum feløg
Heiðursmerkjabýtið millum svimjarar og lið
Related


text:
Alt formligt samskifti við Fiskivinnuroyndir skal fara fram gjøgnum samskiparin fyri Fiskivinnugransking.
Umsóknarbløðini, sum eru gjørd til endamálið, skulu brúkast.
Umsóknir skulu fylgja fastari skrá:
Vegleiðing og umsóknartreytir 2018
Verkætlanir, sum ganga yvir tvey ella trý ár, skulu søkja um framhaldandi fígging fyri hvørt ár.
Umsóknarfreistin er tann sama sum fyri nýggjar umsóknir.
Ársroknskapur skal latast inn, so skjótt sum hesin er tøkur, og eigur at fyriliggja, áðrenn fyrsta útgjald fyri komandi árið verður útgoldið.
Stýrisbólkurin viðgerð umsóknina og metir, um verkætlanin er í samsvar við upprunaliga endamálið, og um grundarlag er fyri framhaldandi játtan.
Ávegisfrágreiðingin og umsóknin um framhald skal sendast inn til vanligu umsóknarfreistina.
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Tróndur Arge 13.10.2018 (16:51)
U21-landsliðið komið til Danmarkar
Tað hevur verið nakað av óreglusemi í flogferðsuni seinastu dagarnar, men U21-landsliðið er nú komið vegin fram til Danmarkar, har teir týsdagin skulu spæla móti Danmark.
- Danski høvuðsstaðurin tók ímóti við sólstrálum og líggjum svalandi loti. Hugnaliga gula matstovan Kystens Perle varð vitjað, áðrenn leiðin gongur norðuryvir móti Ålborg, har dysturin verður leiktur, skrivar Eli Hentze, U21-landsliðsvenjari.
Les eisini: Føroyar fáa ein avgerandi leiklut
Tvær broytingar eru á føroyska liðnum. Bartal Wardum og Adrian Justinussen, báðir úr HB, eru ikki við á ferðini, meðan Hugin Samuelsen úr B36 og Jann Benjaminsen úr NSÍ, eru við. Føroyar spæla í Aalborg týsdagin klokkan 17.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Áki Bertholdsen 11.10.2018 (11:42)
Útlendingar flenna eftir føroyingum
Útlendingar flenna eftir okkum. Tað sigur Páll Gregersen, stjóri í Fiskavirkinum í Gøtu. Hann legði ikki fingrarnar ímillum, tá ið vit fingu orðið á hann seinnapartin í gjár.
Hann sigur støðan í fiskivinnuni eru so ótrygg nú, at tað er eingin møguleiki at fáa nýggj skip í føroyska fiskiflotan.
Samstundis sum at reiðarar í londunum rundan um okkum byggja nýggj og supermodernað fiskiskip í hópatalið, hava føroyskir reiðarar ongan um helst møguleika fyri at útvega nýggj skip.
– Uttanlands verður gjøldur gjørdur burtur úr okkara gomlu dangum, sigur Páll Gregersen. Hann sigur, at veður og vindur, skiftandi fiskiskapur og broytiligur oljuprísir hava altíð gjørt fiskvinnuna til eina ógvuliga óvissa vinnu.
Men nú er so ein politisk óvissa komin í vinnuna afturat, og tað ger tað ómøguligt at arbeiða í fiskivinnuni.
Trýst á pílin og hoyr bersøgna stjóran í Gøtu í samrøðu við FM1 greiða frá, hví hann heldur, at gongdin í fiskivinnuni er tann reini undirgangur.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vælkomin!
Vælkomin á heimasíðuna hjá ÁTS.ÁTS varð stovnað í 2003, og er í dag ein fyritøka við 10 fólkum. Fyri at síggja hvat vit hava gjørt higartil, og hvørjir vit eru, eru tit vælkomin at hyggja runt á síðuni.
Gjørd arbeiði
Eysturskúlin
Skúlin bleiv umvældur í 2003 og 2006-2007 ÁTS hevði høvuðsarbeiðstøkuna av hesum arbeiði. Arbeiði fevndi um totala umvæling av samkumuhøllini, tað vil siga at allur útveggurin varð skiftur út, nýggj vindeygu við sólstoppandi glasi vórðu ísett, berandiles meir
Okkara bústaður
ÁTS Sp/f
á Fløtum 14
FO-180 Kaldbak
Føroyar
tel: 21 75 46
e-mail: ats@ats.fo
tænastur
- Alt vanligt byggiarbeiði.
- Alt vanligt anlegsarbeiði.
- Ymiskt tekniarbeiði.


text:
Mjáikjaftur (mjáfiskaættin)
Scopelosaurus lepidus
(Krefft & Maul, 1955)
Stødd: Mjáikjaftur verður upp í 40 cm langur.
Dýpi: Hann er úr 70 m niður á 1000 metrar, ungir fiskar eru ovarlaga og eldri fiskar niðarlaga.
Litur: Hann er dimt brúnligur, svartgrómutur. Trolveiddur er liturin avfarin, og tað sæst inn á bera skræðu.
Teinar: R 11-12; G 16-19.
Lýsing: Hann er langur, spískur fiskur. Í tvørskurð er hann næstan rundur. Hann hevur eina ryggfjøður, ið situr fremst á aftaru helvt á fiskinum. Fitifjøður er yvir aftara enda á gotfjøðurini. Hann hevur langar uggafjaðrar, ið koma aftur til ryggfjøðurina og aftur um festið á búkfjaðrunum. Hann hevur eina gotfjøður. Búkfjaðrarnar eru eitt vet fremri enn ryggfjøðurin. Sterturin er heldur stórur og nógv sýldur. Hann hevur stóra, slætta og leysa roðslu. Eyguni sita miðskeiðis millum kápuenda og gron, eru stór og fylla alt økið frá kjaftbeinunum til skallan. Gotið er beint framman fyri búkfjaðrarnar. Hann hevur beina striku.
Eyðkenni: Serliga longu uggafjaðrarnar og vakstrarlagið, fitifjøðurin. Eygnastøddin.
Týdningur: Mjáikjaftur hevur ikki vinnuligan týdning.
da: Øglesmelt, en: Blackfin Waryfish, ís: Uggi
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Langkjaftafiskar Aulopiformes
Hesin hópurin hevur 15 ættir, 44 slektir og umleið 236 sløg.
Av teimum eru undir Føroyum 4 ættir við 6 slektum og 6 sløgum:
Ymiskir í stødd, frá heilt smáum upp til heilt langar fiskar.
Mjáir og smidligir fiskar við longum høvdi og kjafti, summi sløg við stórum hvøssum tonnum og høgum, longum fjaðrum. Skapið á táknabogunum er serligt, minnir um rimaverk. Nøkur sløg í hesum hópinum liva við botnin, onnur uppi í sjónum.


text:
Orð: Petur Jacob Sigvardsen
Lag (2007): Knút Olsen
Viðmerking: Yrktur 22. apríl 2007.
Ei størri undur hevur heimur skoðað,
enn tað Guds lamb, sum skriftin um man boða,
ið reis úr grøv tann páskamorgun reyða
og sigur vann á heimsins synd og deyða.
Við Ádami kom syndin her til foldar,
av henni vendi ættin øll til moldar.
Sum vára frumgróður hin alrafyrsti
vit skulu verða livandi í Kristi.
Sum kvøldarsól í vestri seg man lækka,
so endar her várt lív á gravarbakka,
vár jarðar tjaldbúð verður tikin niður,
forgongilig hon er, sum skriftin sigur.
Men eins og morgunsólin aftur rísur,
er øllum kristnum sigurin fullvísur,
tí óforgongilig við lívsins Anda,
í tíma Guds vit øll til lívs upp standa.
Vit lov og tøkk og prís tær, Jesus, bera,
sum allar lutir skal av nýggjum gera.
Gud, gævi, at vit aftur skulu síggja
vár kæru í Jerúsalem tí nýggja.
O, sæla stór! o, heiður, Jesus kæri!
sum snjóhvít fjøll hin stóri, hvíti skari
tær lova skal, tí tú við tínum blóði
til Guds oss aftur keypti, Jesus, góði.


text:
04.10.2018 - Av: FP
Tíðindaskriv frá ítróttarfelagnum Svanur
Svanur, sum er eitt ítróttarfelag fyri fólk við rørslu- og menningartarni í Eysturoy, hevur tey seinastu níggju árini skipað fyri einari cupkapping í boccia, ið kallast Svana-cup. Henda kappingin verður í Løkshøll í Runavík mánadagin 08. oktobur kl. 16.00.
Kappast verður í boccia fyri rørslu- og menningartarnað. Boccia er eitt bóltspæl, sum er sera spennandi, og sum øll kunnu vera við í uttan mun til aldur, stødd og fysisk evni. Tað eru tveir luttakarar í Boccia í hvørjum spæli, og endamálið er at kasta sínar bóltar so tætt upp at málbóltinum, sum til ber. 13 bóltar eru við í spælinum: 6 bláir, 6 reyðir og 1 hvítur málbóltur.
Í nøkur ár hava vit valt at hava eina kapping fyri áskoðararnar eisini, har tey, sum annars kappast, leggja lag á. Hetta er sera spennandi og skemtingarsamt bæði fyri brúkarar og áskoðarar. Á skránni í ár vera fýra kappingar:
1. Kvinnur við menningartarni
2. Menn við menningartarni
3. Kvinnur og menn við rørslutarni
4. Áskoðarar
Torbjørn Jacobsen, borgarstjóri í Runavíkar kommunu, fer at seta tiltakið. Eftir setanina verður kappast, og nr. 1, 2 og 3 í hvørjari kapping fáa heiðursmerki.
Vit miðað ímóti at fáa eina hugnaliga løtu við síðuna av kappingina eisini, har okkurt gott verður at fáa. Sí eisini kunning á heimasíðuni hjá Svani www.svanur.fo.
Øll eru hjartaliga vælkomin


text:
Tíðindi
4. januar 2018
Sambært grein og samrøðu við Súsonnu Olsen í Skúlablaðnum eru 42 skúlaleiðarar hesi komandi árini á skúlabonki fyri at útbúgva seg innan námsfrøðiliga leiðslu. Sum eg skilji, er hendan útbúgvingin samansett soleiðis, at leiðslur skulu gerast meiri tilvitaðar um, hvussu leiðsluuppgávurnar skulu røkjast, og hvussu nógv hvør uppgáva skal fylla.
Partur er um námsfrøðiligari leiðslu, har Súsanna meinar, at tað skal vera ein heilt natúrligur partur, at skúlaleiðarin vitjar skúlastovur fyri at eygleiða, og síðan tosa við læraran um tað, sum fer fram í skúlastovuni.
Eisini vísir hon á, at lærarar og leiðslur ikki eri á einum máli um, hvørt leiðslan eigur at blanda seg uppí tað, ið fer fram í skúlastovunum.
Fyri meg er tað ein sjálvfylgja, at tá leiðslan hevur námsfrøðiliga ábyrgd, so eigur hon eisini at hava ávirkan. Tó meti eg ikki, at hetta gerst einans við at vitja skúlastovur. Í greinini verður eisini víst á týdningin av, at leiðslur hava veruligan og ektaðan áhuga fyri tí arbeiði, ið lærararnir á skúlanum gera. Hetta meti eg, hevur nógv størri ávirkan enn flestu starvsfólk geva sær far um. Ein leiðari, ið hevur áhuga fyri sínum starvsfólkum, hevur ikki fyri neyðini at vitja skúlastovurnar fyri at síggja, hvussu undirvísingin fer fram.
Kennir lærarin seg ikki sæddan og virdan á arbeiðsplássinum, so dugi eg ikki at síggja, at ein eygleiðing hjá skúlaleiðaranum skal gagna. Eitt nú kann lærarin hava kensluna av, at leiðarin ikki er nøgdur við tað arbeiðið, sum er gjørt, og at leiðarin tí kemur at hyggja at, hvat tað er, sum ikki er í lagi, heldur enn, at í felag royna at finna eina góða loysn. Tað er so, at á nógvum skúlum hava lærararnir starvast longri enn leiðslan. At fáa nýggja leiðslu tekur tíð. Tað tekur tíð at venja seg við ein nýggjan leiðsluhátt. Tað, sum eisini ofta hevur stóran týdning, er, um tú, sum lærari kennir teg væl, tá tú tosar við tín skúlaleiðara.
Endamálið við útbúgvingini er, sambært Súsonnu Olsen, at skúlastjórin skal vera útbúgvin til at fáa læraran at vera besta útgávan av sær sjálvum. Skal hetta røkkast, so er tað av alstórum týdningi, at skúlastjórin virðir og hevur áhuga í sínum starvsfólkum. Tá ið vit undirvísa, hevur tað alstóran týdning, at vit síggja, hoyra og virða næmingin, fyri at fáa tað besta burturúr hjá einstaka næminginum. Á sama hátt hevur hetta alstóran týdning fyri læraran. Í mínum arbeiði á skúlanum, og í nevndini hjá Føroya Lærarafelag, hitti eg nógvar lærarar. Hetta er í størsta mun dugnalig, ágrýtin og arbeiðssom fólk. Tíverri verður ikki altíð víst teimum tað virði, tey hava.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Gongur illani at fáa fólk at luttaka í landskanningini
Tá freistin var úti at svara spurningunum í landslagskanningini, sum Fróðskaparsetur Føroya og Universitetið í Keypmannahavn hava skipað fyri í summar, høvdu einans 130 fólk svarað spurningunum. Freistin er tí longd til 1. september við teirri vón, at fólk fara innaftur á síðuna og gera kanningina lidna.
Endamálið við kanningini var at fáa vitan um, hvat tann meinigi føroyingurin heldur um náttúruvirðini í føroyska landslagnum og framtíðar menning av landinum. Heitt var á alt Føroya fólk um at luttaka, men tá freistin var úti 11. august, høvdu einans 130 fólk svarað spurningunum á teimum fýra síðunum og upplýst føðiár, kyn, útbúgvingarstig og hvar í landinum tey búgva. Fyri at úrslitini skulu kunna brúkast er eisini neyðugt, at luttakarin trýstir á knøttin “Liðugt”, sum endar kanningin.
Áhugin er tó størri
Áhugi fyri kanningini tykist tó at vera munandi størri, tí 164 onnur fólk eru byrjaði at svara, men tá tey eru komin hálva leið, eru tey farin av aftur síðuni, uttan tó at hava endað kanningina. Tað er eisini áhugavert at síggja, at tilsamans 1.428 fólk hava verið inni á síðuni og hugt, tey flestu tó uttan at svara spurningunum.
Tíðarfreistin longd
“Vit kunna einans nýta úrslitini frá teimum luttakarunum, sum hava fullført alla kanningina. Vit hava tí longt tíðarfreistina til 1. september við teirri vón, at fólk fara innaftur á síðuna og gera kanningina lidna”, sigur Eyðfinn Magnussen, sum umboðar Setrið í kanningini. “Eg fari tí at heita á fólk, um at fara innaftur síðuna: Landslagskanning.fo og royna sum frægast at svara spurningunum. Um tú brúkar somu teldu, minnist skipanin, hvussu langt tú var komin, seinast tú var inni á síðuni, og tí er ikki neyðugt at byrja av nýggjum. Ikki er neyðugt at svarað øllum spurningunum. Er okkurt tú ivast í, kanst tú leypa spurningin um. Lítið er betri enn einki, og allur bati bøtur”, sigur Eyðfinn Magnussen.
Fyri at enda kanningina, skalt tú trýsta á knøttin “Liðugt”, sum er á seinastu síðuni (síðu 6 av 6)
Tú kanst lesa meir um kanningina á heimasíðuni hjá Setrinum: HER
Eru nøkur ivamál, so eru fólk vælkomin at seta seg í samband við Eyðfinn Magnussen, lektara á Setrinum, eyðfinnm(at)setur.fo - tel. 29 25 59, Gunnvá Fossaberg Ellingsgaard, lesandi, tel. 27 10 70, ella Hallu Áargarð av Rana, lesandi, tel. 29 08 98.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
“Ímynda tær, at tú kemur koyrandi eftir vegnum. Tað er myrkt og tað regnar. Sýnið er vánaligt. Knappliga sært tú okkurt á vegnum. Tú ert ikki vísur í hvat tað er. Kanska er tað ein dunna, ella ein hundur. Ella er tað eitt smábarn. Koyrir tú rundanum ella koyrir tú á tað? Um tú bara ivaðist eitt pikkilítið sindur, hevði tú tá ikki gjørt alt fyri at snarað bilinum undan?”
- Provita á fólkafundinum 2018
- Myndaður í móðurlívi
- Adam & Eve: Ret til abort?
- Uppskot um fría fosturtøku í Argentina felt
- Mótstøðufólkini svara aftur
- Hví Verja Lív?
- Hvat nú um tú tekur feil viðvíkjandi fosturtøku?
- HENDURNAR VEKK FRÁ MÍNUM KROPPI!
- Jú, hetta eru føturnir á børnunum hjá okkum!
- ProVita ársaðalfundur 31.mei 2018.
- Provita Ráðstevna 27-28. apríl um Mannavirði og Avleiðingar av fosturtøku
- Særd av fosturtøku?
- Aborten er ikki fri på Færøerne
- Abort er et overgreb – og Færøerne ønsker at beskytte børn mod det
- Nakrar fáar viðmerkingar til kjakið um fosturtøku
- Altjóða Sálarheilsudagurin
- Føroyingar ímóti fríari fosturtøku
- Kjak um fosturtøku
- Fosturtøkurnar fækkaðar stútt síðstu tríati árini
- Skal fosturtøka vera loyvd í Føroyum?
- Blev kaldt ”en dum lille mongol” – i dag har han en kandidatgrad
- Menneskerettigheder for ufødte
- Ein doula lættir um føðingina hjá kvinnuni
- Etiskt ráð
- Nýggj vísindalig grein: Nýfødd vid CTD eins væl fyri sum børn uttan CTD


text:
Ingi Samuelsen
30.06.2017 - 12:27
Ítróttur > Ítróttur > Súkkling
Súkklarin Torkil Veihe vann í dag silvurheiðursmerki í súkkling, sokallaðu kriterium-kappingini, eisini kallað býarkoyring.
Kappingin gekk fyri seg inni í Visby, tó ikki á teimum smalastu steinsettu gøtunum, men á meira víðum asfalteraðum gøtum. Umstøðurnar vóru kortini truplar, tí tað regnar á Gotlandi í dag.
Torkil Veihe vann silvur í hesi kappingini. Hann og Karl Patrick Lauk komu saman á mál, men súkklarin av Saaremaa, sum vann bronsuna í landavegssúkklingini var skjótastur í spurtinum.
Dávur Magnussen gjørdist nummar 11 og Gunnar Dahl-Olsen nummar 27.